
زي ما إنتا شايف أنا هان رزقتي ... محل على قد الحال وعامل فيه هالأفران إلي إنتا شايفها قدامك وبنعمل فراشيح ... كل أنواع الفراشيح ... فراشيح الفتة ... فراشيح الشاورما ... فراشيح المْسَخن ... الخُبز ... هادا كلو أنا الحمد لله شَغال فيه ومستورة والحمد لله رب العالمين ... وإنتا شايف كل إشي منيح والوضع تمام الحمد لله "
 
أنا شايف فْرَان عالنظام القديم ؟
آه هادي فران أنا إشتغلتها ... والله بُنا بَنيتها زي ما إنتا شايف ... هادي عبارة عن أفران ... تلت أفران جنب بعض وكل فُرن عبارة عن تجويف والنار شغالة تحت بالحَطب والفحم ... نار حامية عشان الفراشيح تستوي منيح ... وزي ما إنتا شايف واحد بيعمل العجين والتاني بِكَبِبْهَا والتالت بِفْرِدْهَا والرابع على إيدو بِمِدهَا وعلى النار .. شوية بتستوي ... عالسريع وبالملقط الشباب بِياخدوها وبتصير فراشيح ... هادي تعت المسخن وممكن للفتة "
 
الفراشيح عالفرن إلها طعم خاص ولا كيف ؟
هادي شغلة معروفة ... سبحان الله الشغلة عالنار زي ما إنت شايف إلها طعم خاص ... والله أنا الزباين بِيجو خصوصي عشان ياخدو فراشيح طازة ... خصوصي يوم الجمعة ... إنتا عارف إنو يوم الجمعة الناس لازم تعمل أكلات دسمة ... خصوصا الفَتَة ... والفَتَة بدها فراشيح ... وبدون فراشيح طازة الفتة مش زاكية ... عشان هيك يوم الجمعة يوم خاص سبحان الله بِزيد الطلب على الفراشيح تعون الفتة والمْسَخَن ... تقول كل الناس عاملة فتة ومْسَخن "
 
كيف بتعمل الفراشيح ؟
" سهلة يا عمي ... عجين عادي ... طحين ... مش شغلة صعبة ... وهان عالفرن هادا بْنِعمل الفراشيح تعت المسخن والشاورما ... أما فراشيح الفتة إنتا عارف لازم تكون رقيقة ... فراشيح الفتة بِنعملها عالصاج ... الصاج بِكون تحتو نار والشباب بِفرِدُو الفراشيح بعد ما تكون رقيقة على الصاج هادا وثواني بس بتكون إستوت "
 
الفراشيح بس للفتة والمْسَخن ؟
لا يا عمي اليوم صارو ياخدوها للحمص والفلافل والشاورما واللحمة والمْسَخن ولكل إشي ... في ناس بِتْغَمِس بالفراشيح ... في ناس بتحب تاكلها حاف خصوصي وهي سُخنة ... زاكية كتير كتير .. هي أنا كل يوم بآكل فراشيح مع صحن حمص وصحن فول أزكى أكل ... أزكى من الخبز السوقي ... هادا إشي معروف ... وكل واحد على هوا ما إتعود "
 
الفراشيح أكتر حاجة مرتبطة بأكلة الفتة ... ليش ؟ 
لإنو الفتة أكلة شعبية زاكية ... بعدين الفتة من الأكلات إلي بِتْبَيِض الوجه ... يعني لما واحد بدو يعزم واحد ويشوف حالو  إيش بِعمل ؟ أكلة فتة مع فراشيح طازة مع جاج محمر ... إشي بِبَيض الوجه ... مع هالفستق ولا اللوز ولا الصنوبر على الوجه بتطلع أكلة مزبطة ... معروف يا عمي أكلة الفتة أكلة شعبية كل الناس بِتحُبها ... بعدين لازم صحن الدَقَة جنب الفتة ... الفلفل الأخضر مع اللمون والملح والمرقة تعت الجاج ... يعني إيش إحنا بِنقول ... الفتة بلا دَقَة كالحياة بلا هواء ... ( يضحك المبحوث ) "
 
كيف يعني الفتة بلا دَقَة كالحياة بلا هواء ؟
" آه هادا لإنو بِنفَعِش الفتة تتاكل بدون دقة ... سبحان الله بدون دَقَة ملهاش طعم ... عشان هيك أنا بَقول الفتة بلا دَقَة كالحياة بلا هواء ... يعني مش زاكية بدون دَقَة ... بعدين إحنا أهل غزة بنحب الإشي الحَرَاق ... يعني الغزاوي معروف بِحب الفلفل ... لما تشوف واحد بياكل فلفل كتير إعرف إنو غزاوي "
 
وكمان أكلة المْسَخن بدها فراشيح ؟
أيوه صح ... المْسَخن أكلة شعبية زاكية كتير كتير ... فراشيح خصوصي للمسخن مش رقيقة زي فراشيح الفتة ... بدها تكون خميلة شوية ... وهادي أكلة زاكية بالبصل والزيت والجاج ... والسُماق ... أنا بعرفش كيف بتنعمل بالزبط بس أكلة بتاكل أصابعك وراها بس مكلفة ... يعني الناس الي على قد حالهم بِعرَفوهاش ... لإنو أغراضها غالية ... والمثل إيش بِقول على قد إلحافك مد رجليك ... وهادي الأكلة الناس الغلابة مش قَدها "
 
أنا شايف مَنصَب كبير وعليه فحم ... لإيش هادا ؟
أنا قبل شوي جِبت صحن فول وحمص وإفطرت ... أكلة الفول والحمص شعبية كتير وزاكية ... جبت صحن فول وصحن حمص مع فرشوحتين وافطرت وقلت للولد يِحُط شوية فحم على منصب الفراشيخ الكبير جاي عبالي كاسة شاي عالفحم ... أنا عندي غاز ... يعني تلت دقايف قادر أعمل كاسة شاي ... بس خلص بدي أعمل كاسة شاي عالفحم على نار هادية سبحان الله بِكون إلو طعم تاني ... إي إشي عالنار او عالفحم سبحان الله بِكون إلها طعم تاني ... يعني كاسة شاي عالفحم على نار هادية أحسن بمليون مرة من كاسة شاي معمولة على الغاز ... أنا كل يوم زي هيك ... بعد الفطور لازم كاسة الشاي الواحد بدو يعدل راسو ... بَنادي عالولد حط شوية فحم وبَراد هالشاي بزيادة شوية وقت وبتشرب شاي زاكي ومنيح وإلو طعم تاني ... الواحد لازم يكون إلو نَفَس في الأكل والشُرب "
 
طيب بدي أسألك عن بعض الأمثال الشعبية ... بِقولو أكل الرجال على قد منافعها ؟ شو يعني؟
يعني الرجال بياكلو كتير مش مشكلة لإنو أكل الرجال على قد منافعها ... الراجل هو إلي بيتعب في الحياة عشان يجيب لقمة العيش هوا عمود الدار ... فالرجل بياكل كتير ومش مشلكة إنو ياكل كتير المهم يِعمل بأكلو ... يكون زلمة عن جد ... مش هامل بس حياتو أكل ونوم "
 
بصلة المْحِب خروف شو يعني ؟
يعني الواحد إلي إنتا بِتحبو وبتحترمو لو قدملك بَصَلة كإنو مقدملك خروف ... يعني مش مهم الأكل والشُرب المهم الإحترام ... يعني بصلة من واحد بِحبك وبحترمك وحاطك فوق راسو زي أكنو جايب خروف وزيادة ... بعدين هادي المتلة وقتيش بِحكُوها ؟ لما إنتا تكون رايح عند واحد ويِقدملك أكلة عادية مثلا عدس ولا معكرونة ولا مجدرة ... مش مهم هادا المهم إنو محترمك يعني هادا الأكل كإنو خروف وزيادة إذا الراجل هادا بِحترمك "
 
طيب بِقُولُو لا سلام على طعام ؟
( يضحك المبحوث ) هادي شغلات الناس بْتِحكيها هيك ... زي عادة ... يعني لو إنتا إجيب على ناس بياكلو ... قاعدين على سُفرة ومْشَمرِين وقاعدين بياكلو مش حلوة إنتا تيجي تسلم عليهم كل واحد بالدُور ... فإيش إنتا بِتعمل ؟ بتروح بتقول يا جماعة كملو أكلكو ... لا سلام على طعام ... طبعا الواحد بِأشِر بإيدو بالسَلام وخلص "
 
عيار الشبعان أربعين لقمة ... شو يعني ؟     
هادي لو واحد إجا وإحنا قاعدين بناكل لازم نقولو تفضل ... تعال كول ... أي والله لازم تاكل ... إحنا شعب معروف شعب كريم وبُحب الناس تاكل ودايما بنعمل بزيادة ... هوا إيش بِقول والله مش قادر ... توي متغدي وماكل ... فإحنا إيش بنقول عيار الشبعان أربعين لقمة ... يعني مش راح يِضر لو أكلت لقمة وحدة معانا بس تعال كول ... هادا هو "
الأكل يزيد ولا يِخس ؟
آه دايما الأكل يزيدولا يِخِس ... يعني إنت عامل عزومة والأكل مَيِكَفيش ... هادي فضيحة ... مصيبة ... سَوَاد وجه ... فالواحد دايما لازم يعمل بزيادة خصوصا الأكل ... عيب الناس ما تشبع عندك "

